
ΕΠΕΡΩΤΗΣΗ:

Σχετικά με τα προβλήματα στέγασης των υπηρεσιών του ΚΕΔΑΣΥ Κέρκυρας

Τον Απρίλη του 2023 καταθέσαμε στην συνεδρίαση του Περιφερειακού Συμβουλίου  Eπερώτηση  με τίτλο: « Σχετικά με τα προβλήματα υποδομών και την στήριξη ,για την εύρυθμη λειτουργία του ΚΕΔΑΣΥ Κέρκυρας».
Έντεκα (11) μήνες μετά επαναφέρουμε την Επερώτηση με το ίδιο ακριβώς κείμενο αφού δυστυχώς η κατάσταση παραμένει το ίδιο προβληματική. 
Η μόνη διαφοροποίηση είναι η χρήση του χώρου που στεγάζονταν το film office. Βήματα ουσιαστικής αντιμετώπισης των προβλημάτων και προτεραιοποίησης ενός ιδιαίτερα σημαντικού και ευαίσθητου τομέα δεν βλέπουμε, για  αυτό επιμένουμε, επανερχόμαστε και διεκδικούμε λύσεις.
Δηλώσεις, επισκέψεις, υποσχέσεις μέχρι σήμερα είδαν το φως της δημοσιότητας, πολλές και από πολλούς παράγοντες της Τοπικής Διοίκησης α’ και β΄ βαθμού ,  της εκάστοτε κυβέρνησης  και βουλευτών. Η πραγματικότητα όμως είναι εδώ και δείχνει ότι και το ΚΕΔΑΣΥ παραμένει θύμα της πολιτικής «κόστους-οφέλους», για να επιβεβαιώνει ότι ο πακτωλός χρημάτων του Ταμείου Ανάκαμψης ,των χρηματοδοτικών εργαλείων ή του κρατικού προϋπολογισμού, δεν δίνονται για  τις  ανάγκες του λαού και των παιδιών του.  

Ακολουθεί το κείμενο της Επερώτησης:
«Το ΚΕ.Δ.Α.Σ.Υ. στεγάζεται σε κτίριο ιδιοκτησίας της Περιφερειακής Ενότητας Κέρκυρας και έχει παραχωρηθεί προς χρήση. Ιδρύθηκε το 2000 και εξυπηρετεί όλες τις σχολικές μονάδες Πρωτοβάθμιας και Δευτεροβάθμιας Εκπαίδευσης του νομού Κέρκυρας και 14.000 μαθητές όλων των βαθμίδων των Δήμων Κεντρικής Κέρκυρας & Διαποντίων Νήσων, Βόρειας Κέρκυρας, Νότιας Κέρκυρας και Παξών. Δυστυχώς παρά τη σημαντικότητα του ρόλου του δεν  αντιμετωπίζεται από την πολιτεία, κυβερνήσεις και Τοπική Διοίκηση με τη δέουσα προσοχή και ευθύνη.
Σήμερα, 23 χρόνια μετά την ίδρυσή του, παραμένει ζητούμενο η μόνιμη στέγαση της υπηρεσίας σε χώρο κατάλληλα διαμορφωμένο για τις ανάγκες του παιδαγωγικού τους έργου.
Στεγάζεται σε έναν χώρο που δεν πληροί τις προϋποθέσεις για τη διενέργεια ατομικών, ιδιαίτερα ευαίσθητων και σύνθετων αξιολογικών διαδικασιών, διερεύνησης των ψυχοκοινωνικών και εκπαιδευτικών αναγκών μαθητών και της συμβουλευτικής υποστήριξης αυτών και των γονέων τους.
Το εξειδικευμένο προσωπικό αξιολογεί και στηρίζει ετησίως πάνω από 600 μαθητές με ειδικές ανάγκες (νοητική αναπηρία, αυτισμό, κινητικά προβλήματα, διάσπαση προσοχής, δυσλεξία κ.λ.π.) και υποστηρίζει καθημερινά τα σχολεία και τους εκπαιδευτικούς, επιτελώντας ένα σπουδαίο έργο σε έναν ιδιαίτερα ευαίσθητο τομέα.
Οι εργαζόμενοι του ΚΕΔΑΣΥ, έχουν επανειλημμένα ενημερώσει εγγράφως(2019,2020,2021) όλους τους αρμόδιους φορείς, για τα μεγάλα κτιριακά προβλήματα που αντιμετωπίζουν κατά καιρούς (εισροή όμβριων υδάτων από την οροφή σημάδια ανοδικής υγρασίας στην επιφάνεια τοιχοποιιών και εμφανών υποστυλωμάτων, πτώση τμημάτων της ψευδοροφής λόγω υγρασίας συμπύκνωσης ή πιθανής διαρροής στις σωληνώσεις συστήματος ύδρευσης/αποχέτευσης, εισροή λυμάτων από τα φρεάτια δαπέδου, βλάβες στο στατικό φορέα του κτιρίου (υποστυλώματα), έλλειψη χώρων, κατάλληλο φωτισμό, θέρμανση, μόνωση, στεγάνωση κ.α.).Μέχρι σήμερα οι όποιες παρεμβάσεις γίνονται, κάτω βέβαια από την πίεση που έχουν ασκήσει οι εργαζόμενοι ακόμα και με κινητοποιήσεις, είναι αποσπασματικές, με μεγάλη καθυστέρηση που όμως δεν λύνουν οριστικά τα προβλήματα.

Επισημαίνουμε ακόμα ότι:
· Υπάρχει έκθεση επικινδυνότητας, από το 2020, της Διεύθυνσης Περιβάλλοντος και Πολεοδομίας του Δήμου Κ. Κέρκυρας & Διαποντίων νήσων για το κτίριο στο οποίο στεγάζεται το Κ.Ε.Σ.Υ. σύμφωνα με την οποία εντοπίζεται βλάβη με τη μορφή αποκόλλησης επιχρίσματος και ρηγμάτωσης δύο φερόντων στοιχείων της κατασκευής (υποστυλώματα) καθώς και κτιστού τόξου μεταξύ των υποστυλωμάτων της στοάς, στο ισόγειο του κτιρίου που υπάρχει και η είσοδος σε αυτό. Επιβάλλονται εργασίες άρσης επικινδυνότητας από τον ιδιοκτήτη με αποκατάσταση των βλαβών εντός διαστήματος 90 ημερών.
· Δεν παρέχονται αναλώσιμα είδη από την ΠΙΝ, παρότι είναι ευθύνη και αρμοδιότητα της Π.Ε. Κέρκυρας, καθ’ όλη τη διάρκεια του σχολικούς έτους για την εξασφάλισης της απρόσκοπτης λειτουργίας της υπηρεσίας, με αποτέλεσμα να αναγκάζονται οι εργαζόμενοι να αναζητούν χορηγούς ή να τα καλύπτουν από δικά τους έξοδα
· Έχει υποβληθεί αίτημα για τη χρήση του χώρου που αποτελεί συνέχεια του κτιρίου της ΠΙΝ στο οποίο στεγάζεται το ΚΕΔΑΣΥ στον οποίον στεγάζονταν μέχρι πρότινος ο ΟΠΑΠ.
Και ενώ η εξεύρεση περισσότερου χώρου αποτελεί ζωτική ανάγκη για την παροχή ολοκληρωμένων υπηρεσιών, η Π.Ε. Κέρκυρας δεν έχει διευκρινίσει ακόμα τις προθέσεις της.
Είναι σίγουρο ότι στα πλαίσια της πολιτικής του “κόστους –οφέλους” που υπηρετεί, δεν εξασφαλίζει τις κατάλληλες συνθήκες αξιολόγησης και υποστήριξης των μαθητών με ειδικές εκπαιδευτικές ανάγκες ή/και αναπηρία, των οικογενειών τους και των σχολείων…26/4/2023».

Επερωτάται ο κ. Περιφερειάρχης:
1. Θα παραχωρήσει η Π.Ε. τον χώρο ιδιοκτησίας της για τις ανάγκες του ΚΕΔΑΣΥ;
2. Τι μέτρα θα πάρει για την οριστική λύση των κτιριακών προβλημάτων;
3. Τι ενέργειες έχουν γίνει με βάση την έκθεση επικινδυνότητας;
4. Θα ανταποκριθεί αδιάλειπτα, στην ευθύνη της προμήθειας αναλώσιμων υλικών;
5. Θα αξιοποιήσει τα χρηματοδοτικά εργαλεία που διαχειρίζεται για την δημιουργία (κατασκευή ή επισκευή άλλου κτιρίου) ενός σύγχρονου συγκροτήματος για την στέγαση των υπηρεσιών του ΚΕΔΑΣΥ Κέρκυρας;

Οι Περιφερειακοί Σύμβουλοι της Λαϊκής Συσπείρωσης
Νίκος Γκισγκίνης , Αλεξάνδρα Μπαλού , Παναγιώτης Σοφός 

